વડોદરાથી માત્ર 15 કિ.મી.ના અંતરે (એટલે કે આમ તો વડોદરામાં જ !) સિંધરોટ મુકામે આવેલ આ સ્થળનું નામ છે ‘નેચર એજ્યુકેશન પાર્ક’. મોટે ભાગે તે ‘પ્રકૃતિ ઉદ્યાન’ નામથી ઓળખાય છે. મહી નદીના કોતરોમાં વસેલું વડોદરા નજીકનું આ એક માત્ર જંગલ છે. વધતો જતો શહેરનો વ્યાપ હજુ અહીં સુધી પહોંચી નથી શક્યો. ‘નેચર પાર્ક’ અનેક એકરમાં ફેલાયેલું ગાઢ જંગલ છે. ખૂબ જ શાંત, રમણીય અને ઓછો જાણીતો આ વિસ્તાર છે. વડોદરાથી ગોત્રી તરફ થઈને સિંધરોટના વાંકાચૂંકા ભેખડોવાળા રસ્તે ફક્ત 20-25 મિનિટમાં ત્યાં પહોંચી શકાય છે. બરાબર નાના પુલને પાર કરતાં ‘નેચર એજ્યુકેશન પાર્ક’નું બોર્ડ દેખાય છે. ત્યાંથી એકાદ કિલોમીટર અંદર જંગલના રસ્તે આ સંસ્થાની ઑફિસ સુધી પહોંચી શકાય છે. આમ જોવા જઈએ તો આ ઉદ્યાન પર્યટન સ્થળ નથી. આ પાર્કનો ઉદ્દેશ પ્રકૃતિને ઓળખવાનો, તેનું જતન કરવાનો અને પ્રકૃતિના વિવિધ સ્વરૂપોને નજીકથી માણવાનો છે. પરંતુ તેમ કરતાં એ સાથે એક નાનકડા પ્રવાસનો આનંદ તો સહજ પણે મળી રહે છે.